ИЗКАЗВАНЕ НА ВИЦЕПРЕМИЕРА И МИНИСТЪР НА ФИНАНСИТЕ ОТ ПАРЛАМЕНТАРНАТА ТРИБУНА ПО ПОВОД ИНИЦИИРАНИ КОНСТИТУЦИОННИ ПРОМЕНИ
На 29 юни 2011 Народното събрание прие на второ четене промени в Закона за устройството на държавния бюджет, с които бяха заложени основните параметри на Пакта за финансова стабилност. С тях бяха определени конкретни максимални стойности за разходите и дефицита по консолидираната фискална програма. Според приетите текстове размерът на общите разходи не трябва да бъде по-висок от 40% от БВП, а бюджетното салдо, в случай че е отрицателно, не може да надвишава 2% от БВП.
Тези промени бяха първата решителна стъпка от поредица трудни, но необходими промени и те вече показаха своя ефект. Миналата седмица Moody's повиши кредитния рейтинг на България на Baa2 със стабилна перспектива. На много други държави той беше понижен в момент, когато лидерите от еврозоната обсъждаха допълнителни мерки за преодоляване на дълговата криза. В същия този момент за България Moody's изрично подчерта въвеждането на ясни фискални правила и строги процедури за контрол върху разходите. Българският Пакт за финансова стабилност въвежда „прости, но стриктни правила". Това е Moody's, втората от големите агенции за кредитен рейтинг.
Време е да направим следващата крачка в правилната посока - преките данъци да се променят само с квалифицирано мнозинство от две трети от народните представители. Това е начинът както нашето, така и всяко следващо правителство да провежда благоразумна фискална политика.
Невъзможността своеволно да се променят преките данъци, заедно с другите конкретни мерки в Пакта, ще доведе до още по-ефективно и дисциплинирано преразпределение на парите на данъкоплатците. Инициативата за конституционни промени в тази посока е допълнителна и още по-категорична декларация за безусловната отговорност, която поемаме за строгата ни фискална политика. Защото в интерес най-вече на българските граждани е правителствата, които те избират, да бъдат също толкова отговорни, както сме ние в момента.